การรับสมัครรับเลือกตั้งสมาชิกสภาผู้แทนราษฎรแบบแบ่งเขตเลือกตั้ง ของกรุงเทพมหานคร วันแรกเป็นไปด้วยความเรียบร้อย
การรับสมัครรับเลือกตั้งสมาชิกสภาผู้แทนราษฎรแบบแบ่งเขตเลือกตั้ง ของกรุงเทพมหานคร วันแรกเป็นไปด้วยความเรียบร้อย ขณะที่ กกต. เตือนผู้สมัครแต่ละพรรคการเมืองให้เคลื่อนย้ายป้ายหาเสียงบริเวณซอยต่างๆ ที่บดบังทัศนียภาพออก เพื่อความปลอดภัยของผู้ใช้รถใช้ถนน        วันนี้ (4 ก.พ.62) ซึ่งเป็นวันแรกของการเปิดรับสมัครรับเลือกตั้งสมาชิกสภาผู้แทนราษฎร หรือ ส.ส. แบบแบ่งเขตเลือกตั้ง โดยการรับสมัครรับเลือกตั้ง ส.ส. แบบแบ่งเขตเลือกตั้ง ของกรุงเทพมหานคร ทั้ง 30 เขต ที่อาคารกีฬาเวสน์ 2 ไทย-ญี่ปุ่น ดินแดง บรรยากาศเป็นไปอย่าคึกคักตั้งแต่เช้าที่ผ่านมา เนื่องจากมีบรรดากองเชียร์ที่ได้เดินทางมารอให้กำลังใจผู้สมัครรับเลือกตั้งในแต่ละเขตของตนเอง และเนื่องจากมีผู้สมัครจากพรรคการเมืองต่างๆ ได้ทยอยเดินทางมายื่นสมัคร ตั้งแต่ก่อนเวลา 08.30 น. จำนวนมาก ซึ่งหากตกลงลำดับการสมัครกันได้ให้ยื่นใบสมัครได้ทันทีเมื่อถึงเวลารับสมัคร แต่หากไม่สามารถตกลงกันได้ คณะกรรมการการเลือกตั้งประจำกรุงเทพมหานคร จึงให้ถือว่ามาพร้อมกัน และให้ใช้วิธีจับสลาก 2 ครั้ง คือ ครั้งที่ 1 เป็นการจับเพื่อกำหนดลำดับจับสลาก และครั้งที่ 2 ผู้สมัครจับสลากลำดับการยื่นใบสมัคร ทั้งนี้ลำดับการยื่นใบสมัคร คือ หมายเลขของผู้สมัครในเขตนั้น และเมื่อได้หมายเลขแล้ว ผู้สมัครและกองเชียร์สามารถกลับไปหาเสียงในเขตของตนเองได้ทันที         ด้านนายฐิติเชฏฐ์ นุชนาฏ กรรมการการเลือกตั้ง หรือ กกต. กล่าวภายหลังเดินทางมาตรวจเยี่ยมการรับสมัคร ส.ส. แบบแบ่งเขตเลือกตั้ง ของกรุงเทพมหานคร ที่สนามกีฬาเวสน์ 2 ว่า กกต. ภาพรวมเป็นไปด้วยความเรียบร้อย แต่มีความเป็นห่วงการติดตั้งป้ายหาเสียงของผู้สมัครบริเวณทางแยก และซอยต่างๆ ที่บดบังทัศนียภาพและอาจเป็นอันตรายต่อผู้ใช้รถใช้ถนน จึงจะขอให้เคลื่อนย้ายออก และติดตั้งในที่ที่กำหนดไว้ ส่วนการประกาศรายชื่อผู้สมัครับเลือกตั้งนั้น จะสามารถประกาศอย่างเป็นทางการได้ในวันที่ 15 กุมภาพันธ์นี้ หลังตรวจสอบคุณสมบัติเสร็จเรียบร้อยแล้ว        สำหรับการเปิดรับสมัคร ส.ส. แบบแบ่งเขตเลือกตั้ง กำหนดรับสมัครจนถึงวันที่ 8 กุมภาพันธ์นี้ ตั้งแต่เวลา 08.30 น. -16.30 น. ซึ่งผู้สมัครต้องจัดเตรียมเอกสารและหลักฐานการสมัครให้ครบถ้วน